Ramaphosa gryp in by veiligheidsagentskapPres. Cyril Ramaphosa (Foto; David Ritchie/ANA) Pres. Cyril Ramaphosa het ’n hoëvlak-hersieningspaneel aangewys om die mandaat, kapasiteit en organisatoriese integriteit van die Staatsveiligheidsagentskap (SVA) te evalueer. Khusela Diko, woordvoerder van die presidensie, het gesê die aanstelling van die paneel volg op Ramaphosa se uitlatings op 8 Mei in die Nasionale Vergadering oor sy voorneme om ’n hersieningspaneel aan te wys om die struktuur van die SVA relevant tot sy mandaat te evalueer. Daar sal ook gekyk word na stelsels en kapasiteit. Die paneel bestaan uit dr. Sydney Mufamadi as voorsitter, Barry Gilder, Anthoni Van Nieuwkerk, Sibusiso Vil-Nkomo, Murray Michell, Basetsana Molebatsi, Siphokazi Magadla, Andre Pruis, Jane Duncan en Silumko Sokupa. Ramaphosa het gesê die paneel moet alle faktore identifiseer wat tot van die uitdagings in die agentskap gelei het sodat daar die nodige maatreëls in plek gestel kan word om te verhoed dat dit weer gebeur. Die hoofdoel van die paneel is om bystand te lewer om te verseker dat die land ’n verantwoordelike en verantwoordbare nasionale intelligensie-vermoë het in lyn met die grondwet en ander relevante wetgewing. Ramaphosa het intussen ook vir Charles Nqakula, voormalige minister van verdediging, as sy nasionale veiligheidsraadgewer aangestel. Arthur Fraser. Foto: ANA Die aankondiging van die hersieningspaneel kom nadat die DA die konstitusionele hof genader het om Ramaphosa se aanstelling van Arthur Fraser as direkteur-generaal van korrektiewe dienste ter syde te stel. Fraser, voorheen die direkteur-generaal van die staatsveiligheidsagentskap, is na die departement van korrektiewe dienste oorgeplaas. Sy oorplasing het gevolg nadat Setlhomamaru Dintwe, inspekteur-generaal van intelligensie, ŉ hofaansoek ingedien het waarin hy versoek dat Fraser verhoed moet word om hom by sy werk in te meng. Dintwe beweer Fraser het sy sekerheidsklaring probeer onttrek en wil inmeng met die ondersoek na hom. Fraser word in Jacques Pauw se boek The President’s Keepers met korrupte aktiwiteite verbind. Hy word onder meer daarvan beskuldig dat hy ŉ geheime en parallelle intelligensiediens van sy huis af bedryf het terwyl hy vir die staatsveiligheidsagentskap gewerk het.